L 333/90
BG
Официален вестник на Европейския съюз
27.12.2022 г.
(51)
Държавите членки следва да насърчават използването на всяка иновативна технология, включително изкуствен интелект, чието използване би могло да подобри откриването и предотвратяването на кибератаки, като даде възможност за по-ефективно използване на ресурси спрямо кибератаки.
Поради това държавите членки следва да насърчават в своята национална стратегия за киберсигурност дейности в областта на научноизследователската и развойната дейност, за да се улесни използването на такива технологии, по-специално тези, свързани с автоматизирани или полуавтоматизирани инструменти в областта на киберсигурността, и когато е целесъобразно, споделянето на данни, необходими за обучението на потребителите на такива технологии и за подобряването им.
Използването на всяка иновативна технология, включително изкуствен интелект, следва да бъде в съответствие с правото на Съюза в областта на защитата на данните, включително принципите на защитата на данните – точност, свеждане на данните до минимум, справедливост и прозрачност, както и сигурността на данните, като например найсъвременно криптиране.
Изискванията за защита на данните на етапа на проектирането и по подразбиране, определени в Регламент (ЕС) 2016/679, следва да се спазват напълно.
(52)
Инструментите и приложенията за киберсигурност с отворен код могат да допринасят за по-висока степен на откритост и да имат положително въздействие върху ефективността на индустриалните иновации.
Отворените стандарти улесняват оперативната съвместимост между инструментите за сигурност и са от полза за сигурността на заинтересованите страни от промишлеността.
Инструментите и приложенията за киберсигурност с отворен код могат да привлекат вниманието на по-широката общност на разработчиците, което ще позволи диверсификация на доставчиците.
Отвореният код може да доведе до по-прозрачен процес на проверка на инструментите, свързани с киберсигурността, и процес на откриване на уязвимости, обусловен от общността.
Поради това държавите членки следва да могат да насърчават използването на софтуер с отворен код и отворени стандарти чрез провеждане на политики, свързани с използването на свободно достъпни данни и отворен код като част от сигурността чрез прозрачност.
Политиките за насърчаване на въвеждането и устойчивото използване на инструменти за киберсигурност с отворен код са от особено значение за малките и средните предприятия, изправени пред значителни разходи за изпълнение, които биха могли да бъдат сведени до минимум чрез намаляване на необходимостта от специфични приложения или инструменти.
(53)
Комуналните услуги все повече се свързват с цифровите мрежи в градовете с цел подобряване на градските транспортни мрежи, подобряване на водоснабдяването и съоръженията за обезвреждане на отпадъци и повишаване на ефективността на осветлението и отоплението на сградите.
Тези цифровизирани комунални услуги са уязвими на кибератаки и поради своята взаимосвързаност съществува опасност в случай на успешна кибератака да се навреди сериозно на гражданите.
Държавите членки следва да разработят политика, насочена към развитието на такива свързани или интелигентни градове и тяхното потенциално въздействие върху обществото, като част от своята национална стратегия за киберсигурност.
(54)
През последните години Съюзът е изправен пред експоненциално увеличение на атаките със софтуер за изнудване, при които зловредният софтуер криптира данни и системи и изисква откуп за освобождаване.
Нарастващата честота и сериозност на атаките със софтуер за изнудване може да се дължи на няколко фактора, като например различни модели на атака, престъпни бизнес модели около „софтуера за изнудване като услуга“ и криптовалутите, изисквания за откуп и увеличаване на атаките по веригата на доставки.
Като част от своята национална стратегия за киберсигурност държавите членки следва да развиват политика, насочена към справяне с нарастващия брой атаки със софтуер за изнудване.
(55)
Публично-частните партньорства (ПЧП) в областта на киберсигурността могат да осигурят подходяща рамка за обмен на знания, споделяне на най-добри практики и установяване на общо равнище на разбиране между всички заинтересовани страни.
Държавите членки следва да насърчават политиките, подкрепящи установяването на ПЧП, специфични за киберсигурността.
Тези политики следва да изяснят, наред с другото, обхвата и участващите заинтересовани страни, модела на управление, наличните възможности за финансиране и взаимодействието между участващите заинтересовани страни, що се отнася до ПЧП.
ПЧП могат да използват експертния опит на субектите от частния сектор, за да съдействат на компетентните органи при разработването на съвременни услуги и процеси, включително обмен на информация, ранни предупреждения, упражнения с киберзаплахи и инциденти, управление на кризи и планиране на устойчивост.
(56)
В своите национални стратегии относно киберсигурността държавите членки следва да обърнат внимание на специфичните потребности на малките и средните предприятия в областта на киберсигурността.
В целия Съюз малките и средните предприятия представляват голям дял от промишления и бизнес пазар и често се борят да се приспособят към новите бизнес практики в един по-свързан свят и към цифровата среда, със служители, работещи от дома, и с дейност, която все повече се извършва онлайн.
Някои малки и средни предприятия са изправени пред специфични предизвикателства, свързани с киберсигурността, като например ниското ниво на осведоменост в областта на киберсигурността, липсата на ИТ сигурност от разстояние, високите разходи за решения в областта на киберсигурността и повишеното равнище на заплаха, като например софтуер за изнудване, за коeто следва да получават насоки и подкрепа.
Малките и средните предприятия все повече се превръщат в обект на атаки по веригата на доставки поради не толкова строгите си мерки за управление на риска в областта на киберсигурността, и за управление на атаки, както и поради ограничените си ресурси за сигурност.
Подобни атаки по веригата на доставки не само оказват въздействие върху малките и средните предприятия и техните отделни операции, но могат да имат и